31.08.2020.

**Valsts prezidenta Egila Levita apsveikums Zinību dienā**

Dārgie skolotāji un universitāšu pasniedzēji!

Sabiedrība ir uzticējusi skolai un skolotājiem lielu atbildību. Šī atbildība ir veidot mūsu nākotnes kopdzīves telpu, audzinot un izglītojot jaunās personības. Jūsu rokās ir ne tikai konkurētspējīgas un mērķtiecīgas, bet arī cilvēciskas, pilsoniski aktīvas un sociālas personības sagatavošana, kuras centrā ir vērtības, kas izpaužas attieksmēs un rīcībā. Vērtību sistēma raksturo konkrēto sabiedrību un tās attieksmi pret līdzcilvēkiem un valsti. Vērtību pamatus, protams, ieliek ģimene, taču visnozīmīgākajā veidā personības vērtību sistēma veidojas tieši skolas gados. Vērtību un vērtību sistēmas apjēgšanā, pieņemšanā un tālāknodošanā skolas un skolotāju loma ir neatsverama. Es ticu jums un jūsu sirds gudrībai jauno personību sagatavošanā!

Mīļie skolēni un studenti!

Mūsdienu laikmets aicina katru dienu apgūt kaut ko jaunu. Mācoties un gūstot pieredzi, jūs veidojat savas personības kā indivīdi un kā pilsoņi un kļūstat par spēcīgu Latvijas balstu, ar ko lepojas ne tikai jūsu ģimene, bet ikviens Latvijas pilsonis. Mēs esam ļoti talantīga tauta, un katrs varam iemiesot dažāda veida prasmes, kāds pat vairākas. Tāpēc es aicinu jūs visas dzīves garumā apgūt arvien kaut ko jaunu, lai veidotu Latviju par modernu, tiesisku, nacionālu un ilgtspējīgu valsti Ziemeļeiropā.

Vēlu jums visiem sekmes un panākumus, darbos un piedzīvojumos ražīgu jauno 2020./2021. mācību gadu!